OIKEUSMINISTERIÖ, lainvalmisteluosasto

VAASAN  MAISTRAATIN  LAUSUNTO 
OM Mietintöjä ja lausuntoja 4/2010, Edunvalvojien valvonnan ajanmukaistaminen

Vaasan maistraatti pitää ehdotusta pääosin onnistuneena. Tilintarkastuksen rajojen ja hyvän tarkastustavan selkeä määrittely on välttämätöntä. Päämiehen taloudellinen  turvallisuus ja ammattitaitoinen tilintarkastus edellyttävät  lisäksi riittävien ja korkeatasoisten tilintarkastusresurssien turvaamista. 

Kun holhoustoimen tarkoituksena on turvata niiden henkilöiden etua, jotka eivät siihen itse kykene, ei päämiehelle yleispiirteisestä tilistä aiheutuvan riskin arvioinnissa voida kiinnittää huomiota pelkästään taloudellisen intressin suuruuteen.

Määräaikaistarkastusten tekeminen joka neljäs vuosi on Vaasan maistraatin käsityksen mukaan liian usein ottaen huomioon niistä saatava vähäinen hyöty. Tarkastus joka 6. vuosi olisi riittävä ehdotuksessa tarkoitetun periaatteellisen päämäärän saavuttamiseksi.

Kuulemiset tulee voida tehdä virka-aputeitse. Laissa voisi säännellä, onko maistraatti velvollinen antamaan virka-apua, ja ministeriön ohjeilla se, onko virka-apua pyytävä maistraatti velvollinen korvaamaan virka-apua antavan maistraatin matkakulut asiassa, ja miten käytetyt resurssit otetaan tulosten mittauksessa huomioon. Näillä seikoilla on merkitystä varsinkin niille maistraateille, joille virka-apupyyntöjä tulee runsaasti ja jos kuulemisten toimittajia on niukasti.  

Onko tarkoitus poistaa maistraatilta oikeus edunvalvojan palkkion kohtuullistamiseen? Laista tulisi selkeästi ilmetä, edellyttääkö maistraatin omasta aloitteestaan myöntämä tilivelvollisuuden helpotus edunvalvojan tai päämiehen suostumusta. Vuosittainen tilinteko on monissa tapauksissa helpompaa kuin harvemmin tapahtuva. Tilintarkastuksen tehostaminen jää tältä osin sattumanvaraiseksi, jos helpotukset edellyttävät suostumusta. 

Sulkutilit tulee ottaa käyttöön, mutta sen ei tule johtaa lupa-asioiden määrän kasvuun. Luvan myöntäminen toistuvien, tavanomaisten ja pienten nostojen tekemiseen sulkutililtä ei lainkaan sovellu valvontaviranomaisen tehtäväksi.

Sirpa Grönlund
henkikirjoittaja